Mercedes Benz sê jammer ná ‘omstrede’ Moedersdag-videoArgieffoto Die motorvervaardiger Mercedes Benz het verskoning gevra vir ŉ Moedersdag-advertensie wat vurige reaksie op sosiale media ontlok het weens “die gebrek aan diversiteit” in die video. Die advertensie, wat “internasionaal” vervaardig is, is daarop gemik om aan ma’s “dankie te sê vir die liefde en energie wat hul elke dag in” ander se lewens inbring. Die video speel met die idee van verskillende soorte ma’s, onder meer besigheidsma’s, sokkerma’s, gimnasium-ma’s en mode-ma’s, en hoe elkeen van dié ma’s dieselfde blywende impak in hul kinders en ander se lewe laat. Al die rolle van die verskillende ma’s word deur ŉ onbekende wit aktrise vertolk. Talle sosialemediagebruikers het die motorvervaardiger daarvan beskuldig dat hy nie divers is nie – veral nie binne ŉ Suid-Afrikaanse konteks nie. “As Suid-Afrika enigsins tot Mercedes Benz se winste bydra, sal dit waarskynlik wys wees vir hulle om advertensies te vervaardig wat die grootste groep in Suid-Afrika verteenwoordig,” het Iman Mkwanazi laat hoor. “Mercedes moes om verskoning vra vir dié advertensie omdat hulle van net een ras gebruik gemaak het in die video en nie die Suid-Afrikaanse demografie verteenwoordig het nie,” het Matt Maekela geskryf. Honderde sosialemediagebruikers het egter teruggekap en gesê daar is niks fout met die advertensie nie aangesien dit internasionaal vervaardig is en daar deur die loop van die advertensie net een aktrise gebruik is. “Daar is werklik niks verkeerd met daardie Mercedes-advertensie nie,” het Thando Duma gesê. “Kan iemand asseblief vir my verduidelik waaroor al die bohaai gaan?” het Nonhle Shandu gesê. “As hulle verskillende modelle gebruik het sou ek dalk verstaan het. Lig my asseblief in.” “Ek sien nie ŉ enkele fout in die Mercedes-advertensie nie,” het nog ŉ gebruiker (@zuksterr) laat hoor. Die motorvervaardiger het hom egter steeds tot sosiale media gewend om verskoning te vra en die video van sy platforms verwyder. “Hierdie video, wat internasionaal vervaardig is, was bedoel om ons ondersteuning vir Moedersdag te wys. Ons het die diversiteit van ons volgelinge in Suid-Afrika onderverteenwoordig deur die gebruik van ŉ enkele karakter. Ons vra om verskoning dat ons ons Suid-Afrikaanse kliënte aanstoot gegee het.” Kyk hier na die video.